Omkring 50 grave på den muslimske begravelsesplads i Brøndby vest for København er blevet raseret.

Det fortæller Kim Madsen, vagtchef ved Københavns Vestegns Politi, til DR Nyheder.

Hærværket er tilsyneladende sket i går aftes.

- Kl. 23.36 modtager vi en anmeldelse fra en person, der opholder sig på gravpladsen. Vi kører ud og konstaterer, at der er omkring 50 grave, der har været udsat for hærværk, siger Kim Madsen.

Læs også : Væltede muslimske gravsten vækker harme

Ingen spor efter gerningsmændene

Gravsten er væltet og knækket og blomsterkrukker er smadret.

Politiet har eftersøgt området, men det er ikke lykkedes at finde noget, der kan bringe politiet på spor af gerningsmændene.

- Vi kører ud og gennemsøger området med hunde, men vi har ikke fundet noget derude, der har relation til forbrydelsen, siger Kim Madsen.

- Ligner noget, der er begået af unge mennesker

Politiet betragter forbrydelsen som hærværk, og den vil nu blive efterforsket.

- Det ligner noget, der er begået af unge mennesker. Der er intet, der virker rettet mod det muslimske miljø, siger Kim Madsen.

Politiet søger nu efter vidner, der har opholdt sig i nærheden af begravelsespladsen i går. har man set noget, kan man henvende sig på telefon 114.